Allen, die disen brief senhent oder horent lesen, kûnd ich, Johans von Cloten, schultheis ze Waltzhuͦt, ✳ dz fùr mich kam an dˀ statt, da ich
offenlich ze geriht sass ✳ an der durlùhten, hocherbornen miner gnaͤdigen herren statt, ✳ ✳ der herzogen von Oͤsterrich, ✳ mit fûrsprechen
frowe Adelheit die Verrin, Johans des Verren, saͤligen, burgˀs ze Waltzhuͦt, wilent elichù wirtenn, ✳ mit Cuͦnrat Knobloͧcher, ir vogte, ✳ der
ir mit urteil in diser sach ze vogt gegeben wart, ✳ die oͧch beidù enander der vogtey da vor geriht vˀjahent, einhalb, ✳ und anderhalp Walthˀ
der Hofmeister ze Kùngsvelt ze der erwirdigen, geischlichen frowen, wegen ✳ ✳ der êptissenn und der frowen gemeinlich des conventz ze Kùngsvelt, Sant Claren ordens, in Costenzer bistuͦm, ✳ und stuͦnd dar die egen̄ frow Adelheit Verrin muͦtwilleclich mit rechtˀ vorbetrahtūg, gesunt des
libes un̄ gewaltig ir sinnen, un̄ ordenet, ✳ machte und gab ✳ luterlich dur got ✳ dur ir sel und allen ir vorderen selen heiles willen mit des
vorgen̄ Cuͦnr₎ Knobloͧchers, ir vogtes, hant, ✳ gunst und willen ✳ reht und redlich ✳ an des egen̄ Walthˀs Hofmeisters hant ✳ den vorgen̄ erwirdigē,
geischlichen frowē, ✳ ✳ der êptissenn und den frowen gemeinlich ze Kùngsvelt, ✳ lideclich und laͤr, ✳ gar und gaͤntzlich aun alle gevaͤrd ✳ alles ir guͦt,
varndes und ligendes, ✳ und mit namen als dz guͦt, dz si hat ✳ und nach ir tod lasset, ✳ wie guͦt geheissen oder benemt ist. ✳ sich enzech oͧch da vor
offnem geriht die egen̄ frowe Adelh̄ Verrin, ✳ mit dez egen̄ ir vogtes hant, ✳ gunst und willen, ✳ alles rehtē, ✳ vorderung un̄ ansprach, so si hatt ze
allem irem guͦt, ✳ und gab es uf ✳ an des vorgeschrib̄ Walthˀ Hofmeisters hant, ze dˀ erwirdig₎, geischlichē frowē wegen, ✳ ✳ der eptissenn ✳ un̄ der
frowen gemeinlich dez convētz ze Kûngsvelt, ✳ und dz si noch ir erben ✳ noch nieman anders ze ir wegen ✳ die dikgenanten erwirdigen, geischlichē frowen
ze Kûngsvelt noch ir nachkomen ✳ an dem selben guͦt fûrbas niemmˀme sond bekùmmmern ✳ noch ansprechē ✳ mit keinē gerihtē ✳ noch rehten, ✳ geischlichē
noch weltlichen, ✳ noch aun geriht, ✳ keinen weg, ✳ sus noch so, ✳ aun gevaͤrde. ✳ ez hat aber die egen̄ frow Adelh̄ Verrin ir selben sùnderlich vor uss
behept diz nach gescͥbenn guͦter: ✳ ir guͦt gelegen ze Endingen, ✳ ein wingart, lit ze Waltzhuͦt hinder des Gugers trotten, und drù bette, ✳ also dz sù mitt
disen guͤtern tuͦn sol un̄ mag, ✳ wz si wil, ✳ ir fuͤget un̄ si guͦt dunket, ✳ un̄ dz si dar an nieman irren noch sumen sol ✳ aun all widerred. ✳ und sint disù
vorgescͥbenn ding aͤllù beschenhen ✳ mit hant, ✳ mitt mūt, ✳ mitt worten, ✳ mitt wˀken, ✳ mitt getaͤten, ✳ mitt gebaͤrden, ✳ mitt allˀ sicherhait und
gewarsami, so darzuͦ gehoͤrt, ✳ reht und redlich ✳ nach der stat ze Waltzhuͦt sitt un̄ gewonheit ✳ un̄ als mitt gesamnetˀ urteil uf den eit erteilt ward,
dz es also beschenhen waͤr, ✳ dz ez billich un̄ von rêht ✳ nu un̄ hie nach ✳ guͦt craft un̄ maht haben sol un̄ mag. ✳ hie bi warend Joh̄ Hainrice, ✳ Hiltpolt
Bruͦder, ✳ Joh̄ Ledersnidˀ, ✳ Joh̄ Bloͤsing, ✳ Burk̄ Kiburgˀ, ✳ Joh̄ zem Brūnē, Joh̄ Keller, ✳ Hainrich Urribolt, ✳ Cuͦnr₎, der statt schriber, ✳ burgˀ ze Waltzhuͦt, ✳ un̄ ander
erber lût vil. ✳ har ùber ze einem offenn, waren urkùnd diser vorgeschribenn dingen aller, ✳ so haben ✳ wir, ✳ der egen̄ schultheis ✳ un̄ der rât ze
Waltzhuͦt, ✳ dur beider teil bett willen ✳ unserr stat ingesigel offenlich gehenket an disen brief, ✳ der gegeben ist an dem naͤhsten samstag nach
sant Margareten tag, ✳ do man zalt von Cristus geburt drùzenhenhundert und fûnfzig jar, ✳ dar nach in dem fûnften jar. ✳